兄弟團包括羅天宇、楊潮凱、周志康、麥秋成、張明偉、翟威廉,溫家偉就同麥美恩、劉佩玥、蔚雨芯、陳婉衡、王子涵做姐妹團。。。
林師傑和歐陽巧瑩(Tammy)拍拖4年一直都超Sweet!去年林師傑向女友求婚成功,佢哋將於11月22日拉埋天窗。
目前忙於籌備婚禮,準人妻Tammy自爆上星期情緒爆煲:「我今日生日,呢段時間真係好感動,喺我心目中,一直覺得自己處理情緒叻過佢,自己一個人生活咁多年,對自己控制情緒好有自信,有信心解決問題。就係因為好有信心,令自己走咗去一個不斷壓抑,情緒爆煲。
上星期情緒崩潰,喺屋企好似喪屍爆喊,將自己唔舒服壓力嗌晒出嚟,嗌到自己喉嚨發炎聲沙,冇諗過自己處理情緒渣過林師傑,佢幫我解決問題,因為我要面,佢真係陪我喊咗成晚,我郁身郁勢爭扎,佢睇住我唔畀我整到自己,佢睇到我瞓着,佢先夠膽瞓,又幫我同屋企人講解決件事,嗰日起身,我收到爹地媽咪message,我真係好感動,自己冇嫁錯人。
本來婚禮搞到半途,成日問自己係咪唔應該搞,咁煩,我哋係咪做錯決定呢?但上星期發現係啱,上天畀機會我哋經歴呢個問題,如果唔係呢件事,我覺得佢渣過我,依家唔係佢冇咗我唔得,係大家冇咗大家唔得,冇話邊個欠邊個,邊個付出多啲,真係感受到真愛!」
昨日被爆一對準新人已經入紙排期註冊,佢哋申報嘅地址仲係一模一樣,明顯已經過緊同居生活。
其實昨日仲係Tammy嘅26歲生日,真係雙喜臨門!Tammy喺ig貼咗一張三年前嘅舊post,話等緊男友買牛扒返嚟一齊慶祝生日,唔經唔覺,佢哋快將踏入人生另一階段,Tammy留言:「噢~原來林先生陪我過第四個生日嚕~時間真係過得快,感恩嘅係……就算世界怎麼變,綿綿千載此心不變#每年一度屋企燭光晚餐。」真係sweet到震呀!
問到Tammy係咪患咗婚前恐懼症?佢回覆傳媒表示:「我唔係婚前恐懼呀!呢個係一直都有嘅問題,只係冇去面對,人生梗有一啲自己未夠膽面對嘅問題,又唔關婚唔婚前事,純粹呢段時間有好多嘢搞,所以呢件事被林師傑發現到,強迫地令我對自己坦白、對佢坦白、對屋企人坦白,解決咗都好,解開心結嘛!」
木偶哥則體貼地表示:「其實呢個關乎成長,家家都有本難唸的經,最主要透過搞結婚呢件事,我做咗佢哋一家人溝通嘅橋樑,依家我享受緊做一個仔、哥、細佬、丈夫,點樣喺舒服底下保障到自己屋企之餘,亦令到佢屋企舒服。」
能夠幫未婚妻解決同家人嘅問題,木偶哥覺得好開心,大晒幸福話佢哋兩個人活緊一條命:「依家自己好有成功感,亦見到Tammy對我越嚟越有信心,係覺得正嘅,覺得好似天跌落嚟可以當被冚,冇乜大壓力,兩個人係活緊一條命,所有嘢係冇問題,係搞得掂!」
木偶哥仲多謝一班圈中好友幫手,兄弟團包括羅天宇、楊潮凱、周志康、麥秋成、張明偉、翟威廉,溫家偉就同麥美恩、劉佩玥、蔚雨芯、陳婉衡、王子涵做姐妹團,伴郎係木偶哥圈外老死Samuel,伴娘係Tam妹妹Bubu。
(Apple daily)